*Proiect*

****

GUVERNUL REPUBLICII MOLDOVA

H O T Ă R Î R E nr.\_\_\_\_\_\_

**din** \_\_\_\_

**Cu privire la organizarea şi funcţionarea**

**Inspectoratului militar al Ministerului Apărării**

În temeiul art.7 lit.b) și e) din Legea nr.136 din 7 iulie 2017 cu privire la Guvern (Monitorul Oficial al Republicii Moldova, 2017, nr.252, art.412) și art.15 alin.(1) din Legea nr.98 din 4 mai 2012 privind administraţia publică centrală de specialitate (Monitorul Oficial al Republicii Moldova, 2012, nr.160-164, art.537), cu modificările şi completările ulterioare, Guvernul HOTĂRĂŞTE:

**1.** Autoritatea administrativă Direcția inspecție generală a Ministerului Apărării se reorganizează, prin transformare, în autoritatea administrativă Inspectoratului militar al Ministerului Apărării.

**2.** Instituțiile medico-militare Centrul de medicină preventivă și Comisia centrală de expertiză medico-militară a Forțelor Armate din subordinea Ministerului Apărării se reorganizează prin fuziune (absorbţie) cu Inspectoratul militar al Ministerului Apărării.

**3.** Inspectoratul militar al Ministerului Apărării este succesorul în drepturi și obligații al autorităților administrative Direcția inspecție generală a Ministerului Apărării și a instituțiilor medico-militare Centrul de medicină preventivă și Comisia centrală de expertiză medico-militară a Forțelor Armate.

**4.** Patrimoniul, unitățile de personal stabilite în statele de personal şi bugetul pentru anul 2018 ale Direcției inspecție generală a Ministerului Apărării, Centrului de medicină preventivă și Comisiei centrale de expertiză medico-militară a Forțelor Armate se transmit Inspectoratului militar al Ministerului Apărării.

**5.** Personalul angajat al Direcției inspecție generală a Ministerului Apărării, Centrului de medicină preventivă și Comisiei centrale de expertiză medico-militară a Forțelor Armate se transferă în Inspectoratul militar al Ministerului Apărării, cu respectarea prevederilor legislației.

**6.** Salariile de funcție și condițiile de salarizare ale militarilor prin contract ai Inspectoratului militar al Ministerului Apărării, se efectuează conform anexei nr.1 la Hotărârea Guvernului nr. 650 din 12.06.2006, care se stabilesc la nivelul prevăzut pentru corpul de ofițeri din aparatul central al Ministerului Apărării.

**7.** Se aprobă:

1) Regulamentul privind organizarea şi funcţionarea Inspectoratului militar al Ministerului Apărării, conform anexei nr.1;

2) Structura Inspectoratului militar al Ministerului Apărării, conform anexei nr.2;

3) Organigrama Inspectoratului militar al Ministerului Apărării, conform anexei nr.3;

4) modificările şi completările ce se operează în unele hotărîri ale Guvernului, conform anexei nr.4.

**8.** Se stabilește efectivul-limită a Inspectoratului militar al Ministerului Apărării în număr de 41 unități, cu un fond anual de retribuire a muncii conform legislaţiei.

**9.** Controlul asupra executării prezentei hotărâri se pune în sarcina Ministerului Apărării.

**Prim-ministru PAVEL FILIP**

Contrasemnează:

Ministrul apărării Eugeniu Sturza

Anexa nr.1

la Hotărârea Guvernului nr. \_\_

din \_\_\_ \_\_\_\_\_\_\_\_\_ 2018

**REGULAMENTUL**

**privind organizarea şi funcţionarea**

**Inspectoratului militar al Ministerului Apărării**

**I. DISPOZIŢII GENERALE**

**1.** Regulamentul privind organizarea şi funcţionarea Inspectoratului militar al Ministerului Apărării (în continuare – Regulament) reglementează misiunea, domeniile de activitate, funcțiile de bază și drepturile Inspectoratului militar al Ministerului Apărării (în continuare - Inspectorat), precum și organizarea activității acestuia.

**2.** Inspectoratul este autoritate administrativă din subordinea Ministerului Apărării, responsabilă de implementarea politicii statului în domeniile de activitate ce îi sînt încredinţate.

**3.** Inspectoratul este persoană juridică de drept public, cu sediul în municipiul Chişinău, dispune de denumire și de ştampilă cu Stema de Stat a Republicii Moldova, precum şi de alte atribute specifice autorităţilor publice, stabilite în legislaţie.

**4.** În activitatea sa Inspectoratul se conduce de Constituţia Republicii Moldova, legile şi hotărârile Parlamentului, decretele Președintelui Republicii Moldova, ordonanțele, hotărârile şi dispozițiile Guvernului, ordinele Ministrului apărării, prezentul Regulament, precum şi de alte acte normative.

**5.** În domeniile sale de activitate, Inspectoratul colaborează cu structurile similare din străinătate, cu structurile Ministerului Apărării, Marelui Stat Major al Armatei Naţionale şi autorităţile administrative din subordinea Ministerului Apărării, cu autorităţile administraţiei publice centrale şi locale.

**6.** Finanţarea şi asigurarea tehnico-materială a Inspectoratului se efectuează din contul şi în limitele alocaţiilor aprobate anual în bugetul de stat şi din alte surse neinterzise de lege.

**II. MISIUNEA, DOMENIILE DE ACTIVITATE,**

**FUNCŢIILE DE BAZĂ ŞI DREPTURILE INSPECTORATULUI**

**7.** Inspectoratului are misiunea de a asigura implementarea politicii statului în domeniile de competenţă, în modul stabilit şi în limitele prevăzute de cadrul normativ, prin supravegherea și controlul activităţii subdiviziunilor din cadrul autorităților administrative și instituțiilor din subordinea Ministerului și respectarea disciplinei de serviciu, precum și implementării politicilor deprevenire a manifestărilor de corupție și conflictelor de interese.

**8.** Inspectoratul realizează funcţiile stabilite de prezentul Regulament în următoarele domenii:

1) investigaţii specifice domeniului militar;

2) evaluare de sistem;

3) prevenire a corupţiei şi investigare a fraudelor;

4) supravegherea sănătății publice în cadrul unităților militare ale Armatei Naționale și instituțiile Ministerului Apărării;

5) supravegherea sanitar-veterinară și siguranței alimentelor în cadrul unităților militare ale Armatei Naționale și instituțiile Ministerului Apărării;

6) controlul activităților profilactice, curative și diagnosticare în Forțele Armate în ceea ce privește expertiza medico-militară.

**9.** Funcţiile de bază ale Inspectoratului sunt:

1) implementarea documentelor de politici și a actelor normative în domeniile prevăzute la pct.8, întocmirea rapoartelor privind executarea acestora;

2) colaborarea, în conformitate cu legislaţia naţională, cu instituţii de profil din ţară şi străinătate în domeniile prevăzute la pct.8;

3) evaluarea performanțelor în raport cu obiectivele stabilite pentru toate structurile din subordinea Ministerului Apărării şi Marelui Stat Major al Armatei Naționale;

4) desfăşurarea activităţilor de prevenire a corupţiei şi investigare a fraudelor în structura militară;

5) supravegherea maladiilor transmisibile și nontransmisibile, precum și a intoxicațiilor;

6) identificarea, evaluarea și comunicarea riscurilor pentru sănătatea publică, prognozarea și diminuarea impactului negativ al acestora asupra sănătății militarilor;

7) efectuarea supravegherii sanitar-veterinare și siguranței alimentelor în vederea asigurării Armatei Naționale cu produse alimentare de calitate;

8) stabilirea aptitudinii pentru îndeplinirea serviciului militar în conformitate cu starea sănătății și dezvoltarea fiică;

9) analiza și estimarea rezultatelor expertizei medico-militare;

10) controlul activității curative și de diagnosticare în legătură cu expertiza medico-militară în marile unități militare, unități militare și instituțiile curativ-profilactice ale Forțelor Armate;

**10.** Întru exercitarea funcțiilor saleInspectoratul are următoarele atribuţii:

1) inspectează starea de lucruri în instituțiile Ministerului Apărării și Marelui Stat Major al Armatei Naționale, privind implementarea și evoluția proceselor, programelor, structurilor și resurselor;

2) inspectează activitatea de organizare-mobilizare;

3) verifică nivelul stării pregătirii de luptă a unităților militare, instruirii personalului, organizării și desfășurării pregătirii profesionale militarilor;

4) verifică integritatea patrimoniului din dotarea Armatei Naționale;

5) examinează și analizează starea evidenței, modul de păstrare și utilizare a armamentului, tehnicii și altor bunuri materiale logistice din dotarea Armatei Naționale;

6) desfășoară acțiuni de prevenire a faptelor de corupție;

7) identifică, examinează și evaluează riscurile si vulnerabilitățile de producere a fraudelor la toate nivelurile managementului din instituția militară;

8) elaborează și propune mecanisme și modalități de excludere a cauzelor ce stau la baza cazurilor de corupție și fraudele produse în instituțiile Ministerului Apărării și Marelui Stat Major al Armatei Naționale;

9) desfășoară cercetări administrative pe faptele delapidărilor de bunuri și mijloace materiale din dotarea Armatei Naționale;

10) examinează, la indicațiile Ministrului apărării, petițiile, sesizările, adresările militarilor și altor categorii de cetățeni;

11) participă şi acordă asistenţă la elaborarea şi realizarea politicilor în domeniul de activitate al Inspectoratului;

12) efectuează controale planificate şi inopinate pe domeniul de competenţă al Inspectoratului.

13) gestionează şi administrează resursele umane, materiale, financiare şi tehnice deţinute, în conformitate cu prevederile legale;

14) verifică activitatea comisiilor medico-militare din cadrul Forțelor Armate;

15) verifică activitatea organelor administrativ-militare în domeniul expertizei medico-militare;

16) exercită lucrări de secretariat şi arhivă, în conformitate cu prevederile legislaţiei în vigoare.

**11.** Inspectoratul este învestit cu următoarele drepturi:

1) solicită şi primește, în condiţiile legii, de la autoritățile administrative și instituţiile din subordinea Ministerului Apărării, de la persoanele cu funcţii de răspundere în domeniul supus controlului informaţia de rigoare şi note explicative, la necesitate;

2) ridică înscrisuri în copii sau în original ale actelor şi materialelor necesare ce au legătură cu aspectele sesizate, atunci când situaţia o impune;

3) verifică corectitudinea şi respectarea legislației în vigoare la încheierea contractelor de achiziții de către unitățile/instituțiile militare, cu diferiți agenți economici, precum și îndeplinirea condițiilor contractuale;

4) solicită şi primește acces, în condițiile cerințelor actelor normative în vigoare, în încăperile şi pe teritoriul unităților militare și instituţiilor din subordinea Ministerului Apărării;

5) sigilează depozitele, magaziile şi alte încăperi în scopul asigurării obiectivităţii controlului, fără a periclita activitatea cotidiană;

6) solicită şi primește un exemplar al planului de lichidare a neajunsurilor depistate în urma controalelor efectuate şi rapoartele acestora despre activităţile desfăşurate în vederea redresării situaţiei;

7) verifică prezenţa, evidenţa, completarea, păstrarea şi utilizarea documentelor ce ţin de pregătirea de luptă şi de activitatea de mobilizare;

8) antrenează, cu autorizaţia Ministrului apărării, specialişti de profil în vederea desfăşurării inspectărilor (reviziilor), controalelor, cercetărilor administrative şi soluţionării problemelor specifice;

9) elaborează proiecte de acte administrative departamentale, ce ţin de rezultatele activităţii;

10) colaborează cu autoritățile administrative și instituţiile din subordinea Ministerului Apărării în vederea implementării politicilor în domeniile încredinţate şi a soluţionării problemelor comune;

11) exercită controlul asupra modului de gestionare și utilizare a mijloacelor aprobate în legea bugetului de stat, precum și din alte surse neinterzise de lege;

12) efectuează testări, examinări sau măsurări, recoltează probe de materiale, substanțe, articole, produse, apă, sol, aer și altele, ce pot constitui un risc pentru sănătatea publică;

13) adoptă decizii, verifică și aprobă sau anulează deciziile comisiilor medico-militare din cadrul Forțelor Armate.

**III. ORGANIZAREA ACTIVITĂŢII INSPECTORATULUI**

**12.** Inspectoratul este condus de șeful Inspectoratului (inspector general al Ministerului Apărării), numit și eliberat în/din funcție, în condițiile legii, de către Ministrul apărării.

**13.** În absența șefului Inspectoratului, atribuțiile acestuia sunt delegate unuia din șefii subdiviziunilor Inspectoratului, în modul și condițiile stabilite de lege.

**14.** Șeful Inspectoratului:

1) organizează şi dirijează activitatea Inspectoratului;

2) poartă răspundere personală, în faţa ministrului, pentru realizarea misiunii şi îndeplinirea funcţiilor Inspectoratului;

3) stabileşte atribuţiile conducătorilor subdiviziunilor structurale ale Inspectoratului;

4) semnează actele referitoare la probleme din domeniile de competenţă ale Inspectoratului;

5) organizează și implementează sistemul de management financiar și control intern și poartă răspundere managerială pentru administrarea alocațiilor bugetare și a patrimoniului public aflat în gestiune;

6) aprobă sau modifică statul de personal şi schema de încadrare în limitele fondului de retribuire a muncii şi ale structurii şi efectivului-limită aprobat;

7) înaintează propuneri privind acordarea gradelor militare şi categoriilor de calificare personalului Inspectoratului;

8) propune ministrului acordarea stimulărilor şi aplicarea sancţiunilor disciplinare personalului Inspectoratului;

9) aprobă regulamentele şi planurile anuale de activitate ale subdiviziunilor interne ale Inspectoratului;

10) emite ordine şi dispoziţii executorii pentru angajaţii Inspectoratului şi verifică executarea acestora;

11) angajează şi eliberează din funcţie personalul contractual în condiţiile legislaţiei muncii;

12) reprezintă, Inspectoratul în relaţiile cu autorităţile publice, reprezentanţii societăţii civile şi cu persoanele fizice şi juridice din Republica Moldova şi din străinătate, în modul şi limitele de competenţă atribuite;

13) aprobă instrucțiuni, standarde și recomandări metodice pentru personalul Inspectoratului și unitățile militare/instituțiile Ministerului Apărării;

14) asigură executarea prevederilor actelor legislative şi normative, regulamentelor militare, îndeplinirea funcţiilor şi atribuţiilor Inspectoratului ce decurg din prevederile legislaţiei în vigoare şi prezentul Regulament;

15) propune conducerii măsuri pentru îmbunătățirea activităţii Inspectoratului;

16) raportează ministrului privind activitatea Inspectoratului, inclusiv performanţa acestuia;

17) exercită alte funcţii în conformitate cu prevederile actelor normative speciale ce reglementează relaţiile în subdomeniile sau în sferele de activitate.

**15.** Atribuţiile angajaţilor Inspectoratului se stabilesc în regulamentele subdiviziunilor, precum şi în fişele posturilor (funcţiilor), aprobate de către şeful Inspectoratului.

**16.** Șeful Inspectoratului și şefii subdiviziunilor structurale ale Inspectoratului sânt responsabili pentru toate deciziile aprobate în domeniile de activitate ale acestora şi pentru activitatea subdiviziunii.

**17.** Corespondenţa Inspectoratului este semnată de șeful Inspectoratului şi persoane cu funcţii de răspundere abilitate cu acest drept prin ordin al șefului Inspectoratului.

**18.** Persoanele învestite cu dreptul de semnătură poartă răspundere personală pentru legalitatea, veridicitatea şi corectitudinea documentului semnat.

**19.** Cerințele și solicitările personalului Inspectoratului în domeniile de responsabilitate sunt obligatorii pentru comandanți, șefi și persoanele cu funcții de răspundere în subordinea cărora se află obiectivele verificate.

**20. A**tribuţiile în domeniul financiar ale Inspectoratului sînt exercitate de către serviciul financiar-administrativ al aparatului central al Ministerului Apărării, iar controlul financiar public intern este asigurat de către Serviciul audit intern al aparatului central al Ministerului Apărării

**21.** Șeful Inspectoratului este asistat de un șef adjunct, care este numit și eliberat în/din funcție de Ministrul apărării, la propunerea șefului Inspectoratului.

**22.** În absența șefului Inspectoratului, atribuțiile acestuia sunt delegate adjunctului, în modul și condițiile stabilite de lege.

**23.** Asigurarea logistică a Inspectoratului se efectuează de către subdiviziunea logistică instituită la nivelul Ministerului.

**24.** În cadrul Inspectoratului pot fi create comisii şi grupuri de lucru pentru examinarea şi soluţionarea unor probleme specifice.

Anexa nr. 2

la Hotărîrea Guvernului nr. \_\_\_

din \_\_\_ \_\_\_\_\_\_\_\_\_\_\_\_ 2018

**STRUCTURA**

**Inspectoratului militar al Ministerului Apărării**

**Şef Inspectorat-inspector general al Ministerului Apărării;**

**Direcția inspecție generală (Șef adjunct Inspectorat-șef Direcție);**

*Secția evaluare de sistem (Șef adjunct Direcție-șef secție);*

*Secția prevenire a corupției și investigații;*

**Direcția sănătate publică și siguranța alimentelor;**

*Serviciu supraveghere sănătate publică*

Laborator microbiologic

Laborator sanitaro-igienic

*Serviciu sanitar-veterinar şi siguranţa alimentelor*

Laborator de expertiză sanitar-veterinară

*Serviciu administrativ-gospodăresc*

**Comisia de expertiză medico-militară a Forțelor Armate;**

*Secţia expertiză medico-militară*

*Serviciu arhivă*

**Serviciu resurse umane şi managementul documentelor.**

Anexa nr. 3

la Hotărârea Guvernului

nr. \_\_\_\_ din \_\_\_ \_\_\_\_\_\_\_\_\_ 2018

**Organigrama Inspectoratului militar**

**al Ministerului Apărării**

Şef Inspectorat-inspector general al Ministerului Apărării

1/0

Serviciu resurse umane şi managementuldocumentelor

2/0

Comisia de expertiză medico-militară a Forțelor Armate

1/0

Direcția sănătate publică și siguranța alimentelor

1/0

Direcția inspecție generală

1/0

Secţie expertiză medico-militară

2/2

Serviciu supraveghere sănătate publică

2/0

Secţie evaluare de sistem

4/0

Serviciu arhivă

0/2

Laborator microbiologic

0/4/1

Secţie prevenire a corupţiei şi investigaţii

4/0

Laborator

sanitaro-igienic

0/3/1

Serviciu

 sanitar-veterinar şi siguranţa alimentelor

1/1

Laborator de expertiză

sanitar-veterinară

1/1

Serviciu administrativ-gospodăresc

0/6

Anexa nr. 4

la Hotărîrea Guvernului nr.\_\_\_

din \_\_\_ \_\_\_\_\_\_\_\_\_\_\_\_ 2018

MODIFICĂRILE ŞI COMPLETĂRILE

ce se operează în unele hotărîri ale Guvernului

**1.** Punctul 7 din Regulamentul cu privire la expertiza medico-militară în Forțele Armate ale Republicii Moldova aprobat prin Hotărîrea Guvernului nr.897 din 23 iulie 2003 (Monitorul Oficial al Republicii Moldova, 2003, nr.167-169, art.953), cu modificările şi completările ulterioare, se expune în următoarea redacție:

„7. CCEMM activează în interesul Forţelor Armate ale Republicii Moldova, în cadrul căreia se includ cu drepturi depline reprezentanţi ai serviciilor medicale ale altor componente ale Forţelor Armate în baza propunerilor înaintate ministrului apărării de către conducătorii structurilor militare respective. Lista nominală a membrilor CCEMM se aprobă de către ministrul apărării.

În calitate de organ suprem de expertiză medico-militară, CCEMM este independentă în luarea deciziilor şi îşi desfăşoară activitatea în conformitate cu legislaţia în vigoare, prezentul Regulament şi alte acte normative ce reglementează expertiza medico-militară.”

**2.** Tabelul nr.1 din anexa nr.1 la Hotărîrea Guvernului nr.650 din 12 iunie 2006 “Privind salarizarea militarilor, efectivului de trupă şi corpului de comandă angajaţi în serviciul organelor apărării naţionale, securităţii statului şi ordinii publice” (Monitorul Oficial al Republicii Moldova, 2006, nr.91-94, art.692), cu modificările şi completările ulterioare, poziția

|  |  |
| --- | --- |
| “Director departament | 2000-2750” |

se modifică după cum urmează:

|  |  |
| --- | --- |
| “Șef inspectorat; director Agenție | 2000-2750” |